## Miguel Barrachina assenyala que la Comunitat Valenciana es consolida com a “referent en alvocat ja que aporta el 21 % de la producció espanyola”

*** La Generalitat reivindica l’impuls a la identitat de l’alvocat valencià, la investigació aplicada i el suport a jóvens agricultors com a pilars del futur del cultiu
* El conseller inaugura la Jornada Tècnica sobre el Cultiu Clonal de l’Alvocat, organitzada per ASOPROA, AVA-ASAJA i Viveros Brokaw**

El conseller d’Agricultura, Aigua, Ramaderia i Pesca, Miguel Barrachina, ha subratllat que la Comunitat Valenciana, amb 3.800 hectàrees de cultiu i un creixement del 30 % des de 2022, “aporta ja el 21 % de la producció nacional d’alvocat, i es consolida com un dels territoris més dinàmics del sector”.

Miguel Barrachina ha fet estes declaracions durant la inauguració de la ‘Jornada Tècnica sobre el Cultiu Clonal de l’Alvocat en la Comunitat Valenciana’ organitzada per l’Associació de Productors d’Alvocats (ASOPROA), l’Associació Valenciana d’Agricultors (AVA-ASAJA) i Viveros Brokaw, viver de referència internacional amb més de 30 anys d’experiència i un dels principals productors del món de plançons d’alvocat amb portaempelts.

Durant la jornada s’ha abordat i analitzat el paper de l’alvocat clonal, una planta obtinguda mitjançant reproducció asexual que permet generar arbres genèticament idèntics, amb més resistència, uniformitat i productivitat en comparació amb els patrons obtinguts per llavor.

Este mètode, implantat a Espanya fa menys d’una dècada, contribuïx a optimitzar recursos hídrics i nutricionals, millorar la sanitat vegetal i reduir costos en camp. A més, reduïx la vulnerabilitat del cultiu davant de factors ambientals i fitosanitaris.

En la jornada també s’han abordat temes sobre la situació actual i futura de l’alvocat clonal en la Comunitat Valenciana, els avantatges davant del patró de llavor, el maneig agronòmic en camp, així com les perspectives de rendibilitat i comercialització en un context global marcat per la competència creixent de països com el Marroc o el Perú.

La jornada ha inclòs també la presentació de la I Campanya ‘Aguacate Valenciano’, impulsada per ASOPROA per a reforçar el reconeixement del producte de proximitat i el seu posicionament comercial.

**Ajudes de jóvens i nous agricultors**

Durant la seua intervenció, el conseller ha realçat l’interés creixent de la joventut per incorporar-se al camp, en assenyalar que la Conselleria ha rebut 677 sol·licituds dins de la convocatòria d’ajudes per a jóvens i nous agricultors, un instrument clau per a impulsar el relleu generacional i assegurar la continuïtat del sector agrari valencià.

D’estes, 540 procedixen de jóvens menors de 40 anys i 137 de nous agricultors, unes xifres que, en paraules del conseller “reflectixen l’aposta de la joventut rural per l’agricultura com a motor econòmic i d’oportunitats en la Comunitat Valenciana”.

Fecha: 18/11/2025